《同胡孟韬张仲立过集李惟寅宋忠父作》
明代·胡应麟

欲绾相如赋倦游，归心频折大刀头。桃花一树空含笑，柳叶千丝尽唤愁。

狂逐春风眠北里，醉呼明月上南楼。应门莫怪齐竽拙，挟瑟时能过五侯。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。